Búmerkið hjá Søvnum Landsins er eitt aldargamalt merki í føroyskum mentanararvi. Myndevnið er ein fýrsmærukrossur, sum finst í einum av kirkjubøarstólunum frá einafarð í tíðini 1406-1430. Tann oddbogaði krossurin finst í toppstykkinum á stólavanga J, sum sýnir ápostulin Judas Taddeus ella Jákup hin yngra. Krossurin er spentur út millum fýra hálvrundar lykkjur í tí rundu rammuni um toppstykki og kemur fram, har eins stórir ringbogar krossast. Tríggir ringar av hesum somu bondum flætta seg inn í krossin. Ímyndarligi týdningurin, sum føroyingar løgdu í myndevnið, er ógreiður. Eftir algongdari fatan er fýrsmæran tekin um eydnu. Í Bretlandi verður sagt, at bløðini í fýrsmæruni umboða trúskap, vón, kærleika og eydnu. Fýrsmæran finst eisini í øðrum føroyskum kirkjulutum úr miðøld.